L 135/112
HU
Az Európai Unió Hivatalos Lapja
2023.5.23.
Míg a Tanács jelenleg alakítja ki az egyezménnyel létrehozott szervben képviselendő álláspontot, egy későbbi jóváhagyás – az említett megbeszélések eredményétől függően – szükségessé tehet egy ilyen módosító megállapodás megkötéséről szóló határozatot az EUMSZ 218. cikkének (6) bekezdésében meghatározott eljárásnak megfelelően,
ELFOGADTA EZT A HATÁROZATOT:
1. cikk Az egyezmény Felei Konferenciájának tizenegyedik ülésén az Unió által képviselendő álláspont az, hogy támogatni kell az egyezmény III. melléklete módosításainak elfogadását a következő anyagok felvétele tekintetében: acetoklór, karboszulfán, krizotilazbeszt, fention (rendkívül kis mennyiségű anyagot tartalmazó készítmények 640 g/l vagy annál nagyobb hatóanyag-tartalommal), iprodion, parakvát-dikloridot 276 g/l vagy annál nagyobb mennyiségben – ami 200 g/l vagy annál nagyobb parakvátion-mennyiségnek felel meg – tartalmazó folyékony készítmények (emulgeálható koncentrátumok és oldható koncentrátumok) és terbufosz.
2. cikk (1) Az egyezmény Felei Konferenciájának tizenegyedik ülésén az Unió által képviselendő álláspont az, hogy támogatni kell a Svájc, Ausztrália, Burkina Faso, Ghána és Mali által benyújtott módosítások (UNEP/FAO/RC/COP.11/13/Add.2 számú dokumentum) elfogadását, feltéve, hogy a következő feltételek teljesülnek, és hogy az ehhez szükséges módosításokat elvégzik: a) a módosításokkal bevezetett kiegészítő szabályok és eljárások összhangban vannak az egyezmény szerinti meglévő szabályokkal és eljárásokkal; b) a módosítások biztosítják, hogy a vegyi anyagoknak az egyezmény III. mellékletébe való felvétele elsőbbséget élvezzen, és hogy a kiegészítő szabályok ne akadályozzák valamely vegyi anyagnak a III. mellékletbe való felvételét, beleértve azon esetet is, amikor az említett vegyi anyagot már felvették az egyezmény VIII. mellékletébe; c) a módosítások biztosítják, hogy azon szabályok, amelyek az egyezmény VIII. mellékletében felsorolt vegyi anyagok kivitelére lesznek alkalmazandók, nem lesznek gyengébbek az importáló felek védelme tekintetében, mint az egyezmény III. mellékletében felsorolt vegyi anyagok kivitelére alkalmazandó szabályok; d) a módosítások biztosítják, hogy a módosítást megerősítő valamennyi félre nézve kötelező érvényű lesz valamely vegyi anyagnak az egyezmény VIII. mellékletébe való felvételére vonatkozó bármely határozat, beleértve bármely, szavazással hozott határozatot is.
(2) Abban az esetben, ha más felek részéről nincs kellő támogatás az e cikk (1) bekezdésében említett javasolt módosításokra vonatkozóan, az egyezmény Felei Konferenciájának tizenegyedik ülésén az Unió által képviselendő álláspont az, hogy szorgalmazni kell a vegyi anyagoknak az egyezmény III. mellékletébe való felvételére irányuló döntéshozatali eljárás olyan módosítását, amely bevezetné a 22. cikknek a 22. cikk (3) bekezdésével együtt értelmezett (4) bekezdésével összhangban, az egyezmény 22. cikke (3) bekezdése b) pontjának alkalmazása nélkül történő szavazás lehetőségét.
3. cikk Az egyezmény Felei Konferenciájának tizenegyedik ülésén bekövetkező fejlemények fényében az Unió képviselői – a tagállamokkal egyeztetve – helyszíni koordinációs üléseken a Tanács további határozata nélkül is megállapodhatnak az 1. és a 2. cikkben említett álláspont finomításáról.
4. cikk Ez a határozat az elfogadásának napján lép hatályba.